CCCXXIV.  Ad Moysem Ravennatem archiepiscopum.--Ut electi Placentini episcopi, ab ipso et successoribus consecrationem accipiant.   (Anno 1148, Nov. 16.) [MANSI,  Concil.,  XXI, 665.]
Author: Eugenius III

EUGENIUS episcopus, servus servorum Dei, venerabili fratri MOYSI Ravennati archiepiscopo salutem et apostolicam benedictionem.

Dilecti filii nostri Placentini canonici, obeunte venerabili fratre nostro Arduino bonae memoriae episcopo, dilectum filium nostrum Joannem abbatem de Columba in patrem sibi et episcopum elegerunt: et ut ipsa electio firmitatem auctoritatis nostrae munimine sortiretur, cum essemus Antissiodori, per nuntios suos humiliter postularunt. Nos vero Ravennati Ecclesiae tanquam speciali filiae nostrae suam justitiam conservare volentes, eorum petitiones tunc non duximus admittendas. Postmodum vero iidem filii nostri apud Treverim nostro se conspectui repraesentantes, idipsum a nobis instantius petierunt, asserentes possessiones episcopatus et bona, nisi firmaretur electio, devastari nimium, et consumi, et nullam esse personam quae tibi super hoc et Ravennati Ecclesiae responderet, cum multas rationes dicerent se habere pro quibus Placentini electi, a Ravennate archiepiscopo consecrationem accipere non debebant. Nos itaque necessitatibus Placentinae Ecclesiae, paternae charitatis debito, prospicere cupientes, electionem ipsam in omnibus, salvo jure Ravennatis Ecclesiae per apostolica scripta mandavimus, ut proxime praeterita S. Lucae festivitate nostro se conspectui praesentaret, tibi respondere, et quae justitia dictaret exsequi praeparati. Cum autem apud Papiam pervenimus, praesentibus dilecto filio nostro electo et clericis Placentinis, tu, frater archiepiscope, humiliter postulasti, ut instrumenta et rationes Ravennatis Ecclesiae attentius audiremus, et ipsis canonicum finem imponeremus. Nos vero eas usque ad terminum utrique parti praefixum audire distulimus, et tam ibi quam alteri parti dedimus in mandatis, ut memorato termino, omni oppositione seposita, ad nostram praesentiam veniretis. Cum igitur praefixo termino idem electus, per se aut per responsales qui sufficienter rationem ostenderent ad nostram venire praesentiam contempsisset, privilegiis praedecessorum nostrorum felicis memoriae Gelasii, Calixti, Honorii et Innocentii Remanorum pontificum, et scriptis eorum et nostris diligenter inspectis, in quibus continebantur praecepta, ut memoratus frater noster bonae memoriae Arduinus Ravennati archiepiscopo tanquam metropolitano suo humiliter obediret, communicato fratrum nostrorum consilio judicavimus, ut Placentinus electus et illi qui ei succedent, a te, frater archiepiscope, et successoribus tuis tanquam a suis metropolitanis consecrationem sine contradictione suscipiant, et eis de caetero subjectionem, obedientiam et reverentiam tanquam proprio metropolitano absque molestia difficultatis exhibeant, salva in omnibus apostolicae sedis auctoritate. Si quis autem hujus nostrae definitionis paginam sciens, etc. Ego Eugenius Catholicae Ecclesiae episcopus. Ego, etc. Dat. Pisis, per manum Guidonis diac. card. et cancellarii, IV Idus Novemb., indict. XII, Incarnationis Dominicae anno 1148, pontificatus vero domni Eugenii papae III anno IV.